ՎԵՐԱՊԱՏՐԱՍՏՈՂ ԿԱԶՄԱԿԵՐՊՈւԹՅՈւՆ

«ՇԻՐԱԿԻ Մ. ՆԱԼԲԱՆԴՅԱՆԻ ԱՆՎԱՆ ՊԵՏԱԿԱՆ ՀԱՄԱԼՍԱՐԱՆ» ՀԻՄՆԱԴՐԱՄ

ՀԵՏԱԶՈՏԱԿԱՆ ԱՇԽԱՏԱՆՔ

Թեմա՝ Հոմանիշների ուսուցումը Ե. Չարենցի պոեզիային անդրադառնալիս

Կատարող՝ Մարինե Չախոյան

\_ \_\_\_\_\_\_Գյումրու թիվ 18 միջնակարգ դպրոց\_\_\_\_\_\_\_\_\_\_\_

դպրոց

\_\_\_\_\_\_\_\_\_\_\_\_Ղեկավար՝ \_բ.գ.թ., դոցենտ Մ. Խաչատրյան

\_\_\_ բ.գ.թ., դոցենտ Ա. Հայրապետյան\_\_\_\_\_\_\_\_

անուն, ազգանուն

ԳՅՈւՄՐԻ - 2022

**ԲՈՎԱՆԴԱԿՈՒԹՅՈՒՆ**

 **ՆԵՐԱԾՈՒԹՅՈՒՆ**……………………………………………………………………….3

**ԳԼՈՒԽ 1.** Հոմանիշների ուսուցման առանձնահատկությունները Ե. Չարենցի բանաստեղծություններին անդրադառնալիս 6-7 –րդ դասարաններում…………….5

**ԳԼՈՒԽ 2.** Ե. Չարենցի ստեղծագործություններն ներկայացնելիս հոմանիշների ուսուցման արդյունավետ մեթոդները 11-12-րդ դասարաններում………………….10

ԵԶՐԱԿԱՑՈՒԹՅՈՒՆ ………………………………………………………………………14

ՕԳՏԱԳՈԾՎԱԾ ԳՐԱԿԱՆՈՒԹՅԱՆ ՑԱՆԿ ……………………………………………..15

**ՆԵՐԱԾՈւԹՅՈւՆ**

Դպրոցում ուսուցումը նպատակաուղղված է աշակերտի լեզվամտածողության և տրամաբանության հիմքերի, ուսումնառության և աշխատանքային հմտությունների ձևավորմանը: Աշակերտի բանավոր խոսքի զարգացումը *Հայոց լեզու* և *Գրականություն* դասընթացների ամենակենտրոնական հարցերից մեկն է, որին նպաստում են և՛ լեզվական, և՛ ոճական, և՛ գրականագիտական իրողությունների ուսուցումը:

**Թեմայի արդիականությունը**: Այն պայմանավորված է դպրոցականների խոսքի առանձնահատկություններով, ինչպես նաև հայոց լեզվի և գրականության առարկայական ծրագրի պահանջներով: Հոմանիշների՝ որպես խոսքը գեղեցկացնող և միտքն առավել դիպուկ դարձող լեզական իողությունների ուսուցումն առավել քան կարևոր ենք համարում մանավանդ հիմնական և ավագ դպրոցում, երբ, աշակերտների տարիքային յուրահատկություններից ելնելով, կարելի է նյութը մատուցել՝ առավել հետաքրքրական մեթոդներ ընտրելով: Ինչ վերաբերում է Եղիշե Չարենցի ստեղծագործություններին, ապա նա, լինելով գրականության հսկաներից, այնպիսի գեղեցիկ և յուրահատուկ լեզվով է ստեղծագործել, որը աշակերտների համար ուղենշային և օրինակելի կարող է լինել:

Նկատենք, որ հայ իրականության մեջ հնագույն ժամանակներից ի վեր լեզվի և գրականության ուսուցումը տարանջաված չի եղել: Լեզվական նյութը մատուցվել է բնագրի ուսուցման ընթացքում: Այս առումով ներկա աշխատանքը հնարավորություն է տալիս որոնելու, գտնելու և ապա գործադրելու այնպիսի մեթոդներ, որոնց կիրառմամբ լեզվական նյութը կկարողանանք հաղորդել հենց բնագրային աշխատանքներ կատարելիս:

Մեր աշխատանքի նպատակն ենք համարում ուսումնասիրել հոմանիշների ուսուցման մեթոդները բնագրի /տվյալ դեպքում՝ Եղիշե Չարենցի՝ դպրոցական դասագրքերում ընդգրկված բանաստեղծությունների/ ուսումասիրության ժամանակ:

Ելնելով այն հանգամանքից, որ և՛ հոմանիշները, և՛ Եղ. Չարենցի ստեղծագործություններն անցնում են թե՛ հիմնական, թե՛ ավագ դպրոցում, մեր աշխատանքի առաջադիր խնդիրները դրա վրա հիմնվելով է, որ առանձնացրել ենք: Ըստ այսմ՝ նախ ուսումնասիրելու ենք Եղիշե Չարենցի բանաստեծությունների ուսուցման ժամանակ հոմանիշների կիրառությունը հիմնական, ապա և ավագ դպրոցում:

**ԳԼՈՒԽ 1. Հոմանիշների ուսուցման առանձնահատկությունները Ե. Չարենցի բանաստեղծություններին անդրադառնալիս 6-7 –րդ դասարաններում**

Աշակերտների խոսքի զարգացման և բառապաշարի հարստացման արդյունավետ միջոց է հոմանիշների և հականիշների ուսուցումը: 6-րդ դասարանից սկսած հոմանիշների և հականիշների մասին տրվում են տեսական գիտելիքներ, որոնց ուսուցումը կատարվում է գործնական ճանապարհով: Անծանոթ բառերի իմաստները երբեմն բացահայտվում են հոմանիշների կամ հականիշների միջոցով: Հայտնի է, որ հոմանիշների և հականիշների ուսուցումը հիմնական դպրոցում ճանաչողական ու գործնական արժեք ունի և միջոց է հանդիսանում բառապաշարի հարստացման համար:

Աշակերտներին բացատրվում է, որ հատկապես չափածո ստեղծա­գործությունների մեջ հոմանիշները միշտ չէ, որ կարող են փոխարինել միմյանց, քանի որ կարող է խախտվել բանաստեղծության հանգը, այլ միայն դրանց միջոցով բացատրվում է բառի իմաստը: Հոմանիշների և հականիշների ուսուցմանը պետք է ուշադրություն դարձնել և՛ դասագրքի բնագրերն ուսումնասիրելիս, և՛ արտա­դասարանական ընթերցանության, և՛ աշակերտների բանավոր խոսքի զարգացման ուղղությամբ տարվող աշատանքների ժամանակ: Հոմանիշների և հականիշների գործածության վերաբերյալ աշակերտներին կարելի է տալ տարբերաբնույթ հանձնարարություններ: Փորձը ցույց է տվել, որ աշակերտներ ոգևորությամբ են կատարում այն աշխատանքները, երբ փորձում են նախադասության մեջ բառը փոխարինել համապատասխան հոմանիշով: Հոմանիշների ուսուցումը մանավանդ 6-րդ դասարանում ցանկալի է իրականացնել նախ գործնական վարժությունների կատարման միջոցով, օրինակ՝

1. **Գտի՛ր հոմանիշ բառազույգերը**.

 ա) բախտ, դյուրին, առարկել, իզուր, հեշտ, ճակատագիր, ապարդյուն, հակաճառել:

բ) անհնազանդ, փախչել, խոչընդոտ, անհապաղ, ըմբոստ, ճողոպրել, արգելք, իսկույն:

գ) շրջապատել, տարօրինակ, պաշարել, արահետ, հյուղակ, արտասովոր, խրճիթ, ճանապարհ:

դ) շրջանաձև, ձի, մառախուղ, շողշողալ, նժույգ, գնդաձև, փայլատակել, մշուշ:

2**.Գրի՛ր տրված բառերի հոմանիշները**.

Սիրուն - քաջ - քամի - փայլել -

Բարկանալ - մառախուղ - գաղտնի - անուշահոտ -

Ազնիվ - խելացի - կատար - պատուհան -

3.**Կազմի՛ր հոմանիշ զույգեր**. լուսաբաց, փախցնել, հանգցնել, վախենալ, քաղցրավենիք, բարեկամ, սառը, մարել, ինքնասեր, սարսափել, ազգական, առևանգել, առավոտ, պաղ, եսասեր, քաղցրեղեն:

4. **Խմբավորի՛ր իմաստով մոտ բառերը և գրի՛ր.**

Մեծ, երգ, հրդեհվել, ճորտ, դալար, առատ, խոշոր, լի, հսկա, կրոն, ստրուկ, բարի, աժդահա, մատղաշ, այրվել, հավատ, նվագ շատ, վառվել, բարեսիրտ, դավանանք,նորածիլ, ներողամիտ, ծառա, մեղեդի:

 Հոմանիշ բառերի վերաբերյալ դասագրքերում տրված աշխատանքները հաճախ կապվում են բնագրերի հետ: Օրինակ՝ Եղ. Չարենցի «Մորս համար գազել» բանաստեղծությանն անդրադառնալիս 6-րդ դասարանում, անշուշ, պետք է նախ ներկայացնել հեղինակի կանքից որոշ տեղեկություններ, ապա՝ ընթերցել բանաստեղծությունը: Բացատրական, մեկնողական աշխատանքից հետո կարելի է անդրադառնալ լեզվական աշխատանքին:

Նկատենք, որ հիշյալ բանատեղծությանը, ապա և Եղ. Չարենցի ստեղծագործությանն աշակերտները 6-րդ դասարանից են ծանոթանում: Ըստ ծրագրի՝ բացի 6-րդ դասարանից՝ «Մորս համար գազել»-ը զետեղված է նաև 7-րդ դասարանի գրականության դասագրքում: Փաստորեն, 6-րդ դասարանում՝ նախատեսված 2 դասաժամի ընթացքում, աշակերտներն ընդամենը պետք է ծանոթանան նյութին, ապա՝ հաջորդ դասարաններում խորացնեն գիտելիքները:

Անդրադառնանք բանաստեղծության ուսուցմանը՝ բերելով դասի պլանի օրինակ.

**Օրվա դասի պլան**

**Ամիս, ամսաթիվ՝ \_\_\_\_\_\_\_**

**Առարկա \_\_\_\_\_**Մայրենի**\_\_\_\_\_\_\_\_\_\_\_**

**Դասարան \_\_\_**6-րդ**\_\_\_\_\_\_\_\_\_\_\_\_\_\_\_**

**Ուսուցիչ** \_\_ Չախոյան Մարինե**\_**

**Դասի թեման՝** \_ Եղ. Չարենց «Մորս համար գազել» բանաստեղծությունը[[1]](#footnote-1):**\_\_\_\_\_\_\_\_\_\_\_\_**

**Դասի նպատակները.**

**ա/ ակադեմիական**

* **\_**Ներկայացնել Եղ. Չարենցի կենսագրությունից հետաքրքրական տեղեկություններ:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* **\_\_\_**Ներկայացնել «Մորս համար գազել» բանաստեղծությունը:\_\_\_\_\_\_\_\_\_\_\_\_\_\_\_\_
* **\_\_\_\_**Բացատրել և մեկնաբանել տեքստում հանդիպած անծանոթ բառերը:\_
* \_**\_\_**Կատարել հոմանշային աշխատանք:\_

**բ/ սոցիալական**

* **\_\_\_**Զարգացնել վարժ և սահուն խոսելու կարողությունը**\_\_\_\_\_\_\_\_\_\_\_\_\_\_\_\_\_\_\_\_­**
* **\_\_\_\_\_\_\_\_**Տալ հայեցի դաստիարակություն**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Անհրաժեշտ պարագաներ \_**Դասագիրք, տետր, պռոեկտոր, սահիկաշար**\_\_\_\_\_\_\_\_\_**

**Խթանման փուլի նկարագրությունը և տևողությունը**

**1.** Կազմակերպչական պահ:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Անցած նյութերի վերաբերյալ հարցում-ստուգում: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3.** Առաջադրանքների կատարում:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Իմաստի ընկալման փուլի նկարագրությունը և տևողությունը**

**1.** Աշակերտների միջոցով նոր նյութի վերհանում և քննարկում:­ Օրինակ՝ Ի՞նչ գիտենք Եղ. Չարենցի մասին, Ի՞նչ է նշանակում *գազել*: Մեկնաբանելու բացատրել, թե ինչ է բանաստեղծական գազելը: Ասել, որ **գազել**-ը բանաստեղծության կայուն ձև՝ բաղկացած է մի քանի երկտող տներից(բեյթերից), որի մեջ առաջին տան զույգ և մնացած տների երկրորդ տողերի վերջնամասերը կրկնվում են, իսկ դրանց նախորդող բառերը ներքին հանգ են կազմում։

Տարածված է եղել Արևելքում և մանավանդ Պարսկաստանում։ Նշանավոր են հատկապես պարսիկ բանաստեղծներ [Սաադիի](https://hy.wikipedia.org/wiki/%D5%8D%D5%A1%D5%A1%D5%A4%D5%AB) և [Հաֆեզի](https://hy.wikipedia.org/wiki/%D5%80%D5%A1%D6%86%D5%A5%D5%A6) գազելները։ Հայ բանաստեղծներից գազելներ են գրել [Վահան Տերյանը](https://hy.wikipedia.org/wiki/%D5%8E%D5%A1%D5%B0%D5%A1%D5%B6_%D5%8F%D5%A5%D6%80%D5%B5%D5%A1%D5%B6) և [Եղիշե Չարենցը](https://hy.wikipedia.org/wiki/%D4%B5%D5%B2%D5%AB%D5%B7%D5%A5_%D5%89%D5%A1%D6%80%D5%A5%D5%B6%D6%81)**:**

Կարելի է տալ որոշակի կենսագրական տեղեկություններ Եղիշե Չարենցի վերաբերյալ . Եղիշե Չարենց՝ [հայ](https://hy.wikipedia.org/wiki/%D5%80%D5%A1%D5%B5) [բանաստեղծ](https://hy.wikipedia.org/wiki/%D4%B2%D5%A1%D5%B6%D5%A1%D5%BD%D5%BF%D5%A5%D5%B2%D5%AE), գրող և թարգմանիչ, հրատարակիչ, նրա իրական անունը *Եղիշե Աբգարի Սողոմոնյան է* ծնվել է [1897](https://hy.wikipedia.org/wiki/1897) մարտի 13-ին  [Կարս](https://hy.wikipedia.org/wiki/%D4%BF%D5%A1%D6%80%D5%BD) քաղաքում, մեծ հայրենասեր է եղել, ազգանվել գործեր է կատարել, ունի թողած գրական մեծ ժառանգություն /սահիկաշարի դիտում/: Ի դեպ, 6-րդ դսարանում նախատեսված չէ կենսագրական նյութ տալը: Նշեք, որ դասարանով պայմանավորված ուսուցիչը ինքը կարող է որոշել տալ, կամ ոչ այդպիսի տեղեկություն, կամ ինչ ծավալի:

**2.** Առաջադրանքների կատարում:\_

\_\_\_ա/ ընթերցել բանաստեղծությունը:

 բ/ առանձնացնել անհասկանիլի բառերը,

 գ/ հոմանիշների օգնությամբ բացատրել և մեկնաբանել անծանոթ բառերը:

Աշակերտներից մեկին կանչել գրատախտակին, սյունակով գրել անծանոթ բառերը, ապա հոմանիշներով բացատրել:

 Խորշոմ- կնճիռ

 Հեծեծել- լալ, մղկտալ

Մտորել- մտածել, խորհել

 Դառնաղի- դառը

 Անծիր- անծայր, անսահման

 Կարելի է առանձնացնել արդեն իրենց ծանոթ բառերից, օրինակ՝ անուշ, ստվեր, լուռ, տխուր, հին և այլն՝ առաջարկելվ դրանք փոխարինել հոմանիշներով:

**3.** Առաջադրված հարցերի քննարկում:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Կշռադատման, գնահատման փուլի նկարագրությունը և տևողությունը**

**1.** Հարցերի և առաջադրանքների միջոցով նյութի ամփոփում և հիմնավորում:\_\_\_\_

**2.** Աշակերտների գնահատում:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Տնային հանձնարարություն**

Բառային աշխ., վարժ. 3, 4, 5 էջ 30:

Հաջորդ անդրադարձը Եղ. Չարենցի ստեղծագործություններին 7-րդ դասարանի գրականության դասագրքում է, որտեղ զետեղված են Եղ. Չարենցի «Հայրենիքում»[[2]](#footnote-2), «Տաղ անձնական», «Մորս համար գազել», «Էլի գարուն կգա», «Ես իմ անուշ Հայաստանի»[[3]](#footnote-3) բանաստեղծությունները:

Այս պարագայում արդեն երեխաները ծանոթ են Եղ. Չարենց անվանը, մասամբ տեղյակ են կենսագրությունից, գիտեն նաև առաջարկվող բանաստեղծություններից մեկը, ունեն տեսական գիտելիքներ և գործնական կարողություններ հոմանիշների վերաբերյալ: Այսինքն՝ այս պարագայում արդեն ուսուցիչը պետք է եղած գիտելիքը հարստացնի: Այս դեպքում կարող ենք համեմատել 6-րդ և 7-րդ դասարաննների նյութերը, հիշեցնենք նրան «Մորս համար գազել»-ը:

Կարծում ենք՝ 7-րդ դասարանում. Ե. Չարենցի բանաստեղծություններին և հոմանիշների ուսուցման անդրադառնալիս առավել արդյունավետ են մտագրոհ, քառաբաժան, ԳՈւՍ մեթոդները:

**ԳԼՈՒԽ 2. Ե. Չարենցի ստեղծագործություններն ներկայացնելիս հոմանիշների ուսուցման արդյունավետ մեթոդները 11-12-րդ դասարաններում**

Նախ նշենք, որ ավագ դպրոցն ինքնին բավական հետաքրքրական և տարաբնույթ աշխատանք պահանջող ոլորտ է: Փոխվում է աշակերտի տարիքը, աշխարհընկալումը, լեզվամտածողությունը, գիտելիքի պաշարը: Աշակերտն արդեն գիտելիքի բավական պաշար ունի, և ավագ դպրոցում նա արդեն պիտի հիմնավորի և կրկնի, ինչպես նաև հարստացնի իմացածը: Այս պարագայում արդեն փոխվում են մոտեցումները, դասավանդման մեթոդները, նյութի ծավալը:

Անդրադառնալով Ե. Չարենցի բանաստեղծություններին, ապա և հոմանիշների ուսուցմանը՝ պետք է նշենք, որ 11-րդ, ինչպես նաև 12-րդ դասարաններում աշակերտները հոմանիշներից տեսական նոր գիտելիքներ չեն ստանում, այլ ավելի են խորացնում ու զարգտացնում գործնական հմտությունները: Այսպես, առաջարկվում են համանիշների վերաբերյալ տարաբնույթ առաջադրանքներ, օրինակ՝

**Ա/ Ո՞ր շարքի բոլոր բառերն են իրար հոմանիշ:**

 դրվատել, կշտամբել, պախարակել, դատափետել

 հմուտ, ճարտար, վարժ, զգլխիչ

 կուտակել, շրջապատել, հավաքել, ժողովել

 անհաստատ, խախուտ, անկայուն, խարխուլ

**Բ/ Ո՞ր շարքի ոչ բոլոր բառերն են իրար հոմանիշ:**

 մարմնեղ, թիկնեղ, հաղթանդամ, պարթևահասակ

 բիրտ, դժնյա, անողոք, անագորույն

 դյութիչ, հմայիչ, հրապուրիչ, գրավիչ

 ակնառու, աչառու, անկողմնակալ, արդար

**Գ/ Ո՞ր շարքի բոլոր բառազույգերն են կազմված հոմանիշներից:**

 սեղմել–մամլել, տարտամ–անորոշ, զտարյուն–կորովի

 այլազան–տարբեր, կառչել–թոշնել, համհարզ–թիկնապահ

 երեց–ավագ, խարազան–մտրակ, հեծել–տանջվել

 լայնախոհ–նեղմիտ, շնորհազուրկ–ապիկար, կարկառուն– անվանի

**Դ/ Ո՞ր տարբերակում ընդգծված բառը մյուսներում ընդգծված բառերին հոմանիշ չէ:**

Սենյակի **ձեղունը** գմբեթարդ էր, զարդարված սև ու կարմիր քարերի ծաղկաձև շարվածքներով։

**Առաստաղի**ց կախված արծաթե կանթեղի լույսը տկար ու դժգույն թվաց թագուհուն։

Թավշյա վարագույրները, անկյունների **աշտանակները** թախծալի հուշեր էին արթնացնում։

Անցորդը ուշիուշով նայում էր դեպի հարավ-արևմուտք, որտեղից երևում էին գյուղի տների կղմինդրե **տանիքները**։

 Կարելի է գործածել ինչպես սրանք, այնպես էլ սրանց նմանությամբ կազմել նոր առաջադրանքներ՝ ընդգրկելով այնպիսի բառեր, որոնք կան Եղ. Չարենցի՝ դպրոցական դասագրքերում զետեղված ստեղծագործություններում:

Ինչ վերաբերում է Եղ. Չարենցի պոեզիային, ապա ավագ դպրոցում, ելնելով աշակերտների տարիքային յուրահատկություններից, կարող ենք արդեն գրականագիտական նյութ հաղորդել՝ այն զուգակցելով լեզվական տեսական և գործնական առաջադրանքերով:

Հանրահայտ է, որ Չարենցը հզոր տարերքի բանաստեղծ է, և նրա խոսքը չի տեղավորվում որևէ կաղապարի մեջ. գաղափարները, զգացմունքները բանաստեղծն արտահայտել է համպատասխան լեզվամիջոցներով և նախ՝ բառընտրությամբ, այդ թվում և իր կերտած նոր բառերով:

Կարծում ենք՝ արդյունավետ կարելի է կիրառել «Գիտելիքի դոմինո»-ն: Այն հարմար է ամփոփելիս կամ անցած ննյութը կրկնելիս:

Սովորողները նստում են մեծ սեղանի շուրջ: Քայլ 1 – Բոլոր սովորողները ստանում են առնվազն 1 քարտ՝ կախված թեման ամփոփող հարցերի քանակից և սովորողների թվից: Քայլ 2-Ուսուցչի հրահանգով սովորողներից մեկը իր մոտի քարտը, վրայի հարցը կարդալով, դնում է սեղանին: Քայլ 3 – Հնչած հարցի պատասխանն ունեցող սովորողը ասում է պատասխանը և իր քարտը դնում սեղանին՝ նախորդ քարտի հարցի շարունակությամբ ու կարդում իր քարտի հարցը: Քայլ 4- Հաջորդաբար շրջանաձև դրվում են բոլոր քարտերը: Քայլ 5- Ավարտին շրջվում են բոլոր քարտերը, և ճիշտ դասավորվածության պարագայում քարտերի դարձերեսին երևում է թեմայի կարևոր հասկացությունը կամ միտքը: Քայլ 6- 2-3 աշակերտ արտահայտում են վերջնական մտքի վերաբերյալ սեփական մոտեցումները:

Այս մեթոդով կարելի է պարզել, թե աշակերտները ինչ գիտեն Եղ. Չարենցի մասին, ինչ են հիշում անցած դասարաններում անցած նյութից և այլն:

Հոմանշային աշխատանք կարող ենք անել հիմնականում բնագրային նյութերն ընթերցելիս, օրինակ՝ «Տաղարան» շարքից վերցնենք «Երազ տեսա….» բանաստեղծությունը:

*Երազ տեսա. Սայաթ-Նովեն մոտս էկավ սազը ձեռին,*

*Հրի նման վառման գինու օսկեջրած թասը ձեռին,*

*Նստեց, անուշ երգեր ասավ՝ հին քամանչի մասը ձեռին,*

*Էնպես ասավ, ասես ուներ երկնքի ալմասը ձեռին։*

Ընթերցելով առաջին քառատողը՝ աշակերտների ու՛ադրությունը բևեռում ենք նախ *հրի նման վառման գինի* կապակցությանը՝ առաջարկելով նախ մեկնաբանել այն, ապա՝ փրձել փոխարինել հոմանիշ բառերով:

Երկրորդ քայլով առանձնացնում ենք *օսկեջրած թասը*՝ առաջարկելով հմանիշ բառակապակցություններ, օրինակ՝ *ոսկերիզ գավ, ոսկեծայր գավաթ, սկի, սկահակ* և այլն:

Երրորդ քայլ- *անուշ երգեր ասավ՝ հին քամանչի մասը ձեռին*, փորձենք փոխարինել հոմանիշներով *անուշ*՝ քաղցր, քաղցրահամ, մեղրածոր, *հին՝* հնամենի, վաղնջական, հինավուրց և այլն:

Չորրորդ քայլ- *ասես ուներ երկնքի ալմասը ձեռին*՝ փոխարինենք. ասես՝ կարծես, երկինք՝ երկնակամար, ալմաս-ադամանդ, գոհար և այլն:

Կարելի է ողջ բանաստեղծությունն ընթերցել, առանձնացնել բառեր և բառակապակցություններ՝ առաջարկելով փոխարինել համանիշներով: Այսպիսի աշխատանք կատարելուց հետո աշակերտները կտեսնեն և կհասկանան, թե ինչ է բառընտրությունը, հոմանիշերի իմաստային ընդհարություններն ու տարբերությունները, կհասկանան հանգավորմամբ պայմանավորված բառընտրությունը և այլն:

Բարձր դասարաններում կարելի է գործադրել նաև մեթոդական գրականության մեջ առաջարկվող *մետաիմացության թերթիկ*ը:

Այս թերթիկը լրացնելիս կատարե՛ք հետևյալ չորս քայլերը՝ 1. Ընթերցե՛ք հարցերը։ Դրե՛ք աստղանիշ բոյոր այն հարցերի ղիմաց, որոնց պատասխանները գիտեք։ Դրե՛ք «՞» նշանը բոլոր այն հարցերի վրա, որոնց պատասխանները չգիտեք։ 2. Գրե՛ք իմացած բոլոր հարցերի պատասխանները պատասխան սյունակում։ 3. Մեկ անգամ ևս ընթերցեք այն հարցերի պատասխանները, որոնց վրա դրել եք «՞» նշանը։ 4.Ստուգե՛ք արդյոք ճի՞շտ եք պատասխանել այն հարցերին, որոնց դիմաց աստղանիշ էիք դրել[[4]](#footnote-4)։

 Ահա այս և նմանատիպ աշխատանքներով կարելի է առավել ամրապնդել, հիմնավորել անցածը, ինչպես նաև զարգացնել գործնական հմտությունները:

**Եզրակացություն**

Կատարելով մեր ուսումնասիրությունը՝ եկանք հետևյալ եզրահանգումների.

* Արդյունավետ ենք համարում հայ իրականության մեջ հնագույն ժամանակներից ի վեր գործադրվող լեզվի և գրականության համատեղ ուսուցումը: Այսինքն՝ լեզվական նյութը մատուցվել է բնագրի ուսուցման ընթացքում: Կարծում ենք, ուսուցման այս տարբերակը այսօր ևս կարելի է կիրառել:
* Կարծում ենք՝ 7-րդ դասարանում. Ե. Չարենցի բանաստեղծություններին և հոմանիշների ուսուցման անդրադառնալիս առավել արդյունավետ են մտագրոհ, քառաբաժան, ԳՈւՍ մեթոդները:
* Արդյունավետ ենք համարում ուսուցման ավանդական և ժամանակակից մեթոդների տեղին համադրությունը և նպատակային կիրառությունը:

**ԳՐԱԿԱՆՈՒԹՅԱՆ ՑԱՆԿ**

Ամիրջանյան Յու., Ա. Սահակյան, Մանկավարժություն, «Մանկավարժ» հրատ., Երևան, 2005, 446 էջ:

Գասպարյան Դ., Գրականություն 7, Երևան, 2011, «Տիգրան Մեծ» հրատարակչություն, էջեր 242:

Գյուրջինյան Դ., Թ. Ալեքսանյան, Ա. Գալստյան, Մայրենի 6, Երևան, 2012, «Էդիտ Պրինտ» հրատարակչություն, էջեր 242:

Եզեկյան Լ., Հայոց լեզու, ԵՊՀ հրատարակչություն, Երևան, 2005, էջ 52-57:

Եղիազարյան Ա., Հայ գրականություն 12, Ընդհանուր և բնագիտա-մաթեմատիկական հոսքեր, Երևան, «Մանմար» հրատարակչություն, 2011, էջեր 186:

Խաչատրյան Ս., Ուսուցման արդյունավետ հնարներ, Ֆրիդրիխ Էբերտ հիմնադրամ,Հայաստան, 2020, էջ

Կիրակոսյան Վ., Ավետիսյան Զ., Հայ գրականություն 11, «Մանմար» հրատարակչություն, Երևան, 2010, էջեր 210:

Ղարիբյան Ար., Հայոց լեզվի մեթոդիկա, Երևան, 1947, էջ 164։

Սուքիասյան Ա. Ս., Ժամանակակից հայոց լեզու /Հնչյունաբանություն, բառագիտություն, բառակազմություն/, Երևանի Համալսարանի հրատարակչություն, Երևան- 1999, էջ :

1. Տեր-Գրիգորյան, Ա. Ե., Հայոց լեզվի մեթոդիկա, Երևան, 1980, «Լույս» հրատարակչություն, էջ 563:

Ջահուկյան Գ. և ուրիշներ, Հայոց լեզու, «Լույս» հրատարկչություն, Երևան, 1980, էջ 170:

1. Դ. Գյուրջինյան, Թ. Ալեքսանյան, Ա. Գալստյան, Մայրենի 6, Երևան, 2012, էջեր 28-29: [↑](#footnote-ref-1)
2. Դ. Գասպարյան, Գրականություն 7, Երևան, 2011, «Տիգրան Մեծ» հրատարակչություն, էջեր 16, 17, 20, 21, 22: [↑](#footnote-ref-2)
3. Տե՛ս նույն տեղում, էջեր 16, 17, 20, 21, 22: [↑](#footnote-ref-3)
4. Ս. Խաչատրյան, Ուսուցման արդյունավետ հնարներ, Ֆրիդրիխ Էբերտ հիմնադրամ, Հայաստան, 2020, էջ 34: [↑](#footnote-ref-4)